**Prevádzkový poriadok multifunkčného ihriska**

v  areáli ZŠ Krosnianska 2, Košice

**Čl. 1**

**Úvodné ustanovenia**

1.Multifunkčné ihrisko (ďalej len ihrisko) s umelou trávou a mantinelmi, s rozmermi

36 m x 18 m, sa nachádza na parcele č. 2844, v katastrálnom území Furča, obec Košice Dargovských hrdinov, okres Košice III, v areáli ZŠ Krosnianska 2, Košice (ďalej len škola).

2. Ihrisko je určené na športové aktivity a športové podujatia žiakov školy a deti a mládež v Mestskej časti Košice – Dargovských hrdinov. Ihrisko je vybavené osvetlením hracej plochy na využívanie areálu vo večerných hodinách.

3. Vlastníkom ihriska je mesto Košice.

4. Prevádzkovateľom a správcom ihriska je škola.

5. Užívateľ ihriska je osoba, ktorá sa nachádza v priestore ihriska.

**Čl.2**

**Všeobecné ustanovenia**

1. Každý užívateľ je povinný oboznámiť sa s týmto poriadkom a bez výnimky ho dodržiavať.

2. Na multifunkčnom ihrisku je dovolené vykonávať výhradne tie športové aktivity, na ktoré je viacúčelové ihrisko prispôsobené /tenis, futbal, volejbal/.

3. Obsahom činnosti prevádzkovanej na multifunkčnom ihrisku je spontánne osvojovanie si základov loptových a pohybových hier, prevádzkovanie viacerých druhov športu založené na princípe súťaživosti.

4. Využívať multifunkčné ihrisko sú oprávnené všetky osoby na základe rešpektovania interných pokynov pre využívanie komplexu viacúčelového ihriska.

5. Pre pohyb na ploche sa musí používať len športová obuv typu turf-, halová obuv, botasky, tenisky. Je zakázané používať tretry, kopačky, alebo inak upravené podrážky s ostrými hrotmi.

**Čl. 3**

**Organizačné ustanovenia**

1. Majiteľ multifunkčného ihriska ani správca nenesie žiadnu zodpovednosť za zdravie užívateľa počas vykonávania športovej činnosti na ihrisku. Vstup na ihrisko a všetka športová činnosť je na vlastnú zodpovednosť.

2. Každý užívateľ multifunkčného ihriska je povinný riadiť sa pokynmi správcu. Po neuposlúchnutí jeho pokynu môže byť osoba z multifunkčného ihriska s okamžitou platnosťou vykázaná. Meno správcu a prevádzkový poriadok je vyvesený na tabuli pri vstupe na multifunkčné ihrisko.

3. Užívateľ multifunkčného ihriska je povinný správať sa tak, aby jeho konaním alebo nekonaním nedošlo k zraneniu, ujme na zdraví alebo poškodeniu majetku obce. Užívateľ je plne zodpovedný za škody, ktoré vznikli jeho pričinením.

4. Za škody vzniknuté nedodržiavaním prevádzkového poriadku a všeobecných bezpečnostných pravidiel uvedených na vstupnej tabuli na ihrisko zodpovedá osoba porušujúca tieto pravidlá alebo jej zákonný zástupca.

5. Každý užívateľ multifunkčného ihriska je povinný vstupovať na ihrisko výhradne cez vstupnú bráničku.

6. Vodenie zvierat na multifunkčné ihrisko je prísne zakázané !

7. V priestore športovej plochy je zakázané :

* Manipulovať s ohňom a kyselinami
* Manipulovať alebo používať na ihrisku predmety s ostrými hranami
* Pohybovať vozidlami ťažšími ako 1 tona
* Šplhanie a lezenie po nosných konštrukciách bránok, stĺpov alebo basketbalových konštrukcií
* Hrať na ploche, ktorá je znečistená alebo poškodená
* Poškodzovať alebo iným nevhodným spôsobom ničiť oplotenie, mantinely alebo vybavenie ihriska športovým príslušenstvom. Používanie športového náradia na športovej ploche je možné len spôsobom obvyklým
* Na multifunkčnom ihrisku je zakázaný pohyb na bicykloch a kolieskových korčuliach
* V areáli multifunkčného ihriska je prísny zákaz fajčenia a požívania alkoholických nápojov vrátane toxických omamných látok
* Na multifunkčné ihrisko je zakázaný vstup so zmrzlinou, nápojmi či potravinami
* V priestore multifunkčného ihriska je zakázané sa zdržiavať osobám, ktoré nevykonávajú športové aktivity

8. Deti do 12 rokov majú povolený vstup a používanie ihriska len v sprievode svojich rodičov, prípadne osoby – vedúceho, ktorá je staršia ako 18 rokov.

9. Každý užívateľ multifunkčného ihriska je povinný udržiavať na multifunkčnom ihrisku a v jeho okolí čistotu a poriadok.

10. V prípade nevhodného správania sa na ihrisku (vulgárne nadávky, neprimeraná hlučnosť, slovné a fyzické napádanie iných osôb, poškodzovanie areálu) je správca alebo iná poverená osoba oprávnená a povinná takéhoto užívateľa ihriska vykázať z priestorov ihriska.

11. Pred začatím hry je zodpovedná osoba povinná presvedčiť sa, či je hracia plocha čistá a nepoškodená. Po ukončení odovzdať hraciu plochu čistú a nepoškodenú.

12. Každá osoba, ktorá vstúpi na plochu multifunkčného ihriska je povinná sa riadiť hore uvedenými pokynmi.

**Čl. 4**

**Prevádzkové ustanovenia**

Multifunkčné ihrisko je pre verejnosť v prevádzke v mesiacoch apríl až október.

**Prevádzková doba pre potreby škôl a školských zariadení v priebehu školského roka:**

|  |  |  |
| --- | --- | --- |
|  | od | do |
| Pondelok | 8:00 | 17:00 |
| Utorok | 8:00 | 17:00 |
| Streda | 8:00 | 17:00 |
| Štvrtok | 8:00 | 17:00 |
| Piatok | 8:00 | 17:00 |

**Pre verejnosť (individuálny športovci) v priebehu školského roka:**

|  |  |  |  |  |
| --- | --- | --- | --- | --- |
|  | dopoludnia | | popoludní | |
|  | od | do | od | do |
| Pondelok | 7:00 | 8:00 | 17:00 | 19:00 |
| Utorok | 7:00 | 8:00 | 17:00 | 19:00 |
| Streda | 7:00 | 8:00 | 17:00 | 19:00 |
| Štvrtok | 7:00 | 8:00 | 17:00 | 19:00 |
| Piatok | 7:00 | 8:00 | 17:00 | 19:00 |

**Pre verejnosť (individuálny športovci) v priebehu prázdnin,  víkendov a sviatkov :**

|  |  |  |
| --- | --- | --- |
|  | apríl/október | |
|  | od | do |
| Pondelok | 7:00 | 19:00 |
| Utorok | 7:00 | 19:00 |
| Streda | 7:00 | 19:00 |
| Štvrtok | 7:00 | 19:00 |
| Piatok | 7:00 | 19:00 |
| Sobota | 8:00 | 19:00 |
| Nedeľa | 8:00 | 19:00 |

Prenájom skupinových aktivít sa riadi podľa Štatútu mesta Košice / prenajímanie školského majetku vo vlastníctve mesta Košice.

Prevádzkovateľ si vyhradzuje právo operatívne meniť prevádzkové hodiny športového areálu. Rezerváciu a prenájom  multifunkčného ihriska je potrebné vopred písomne dohodnúť s prevádzkovateľom športového areálu.

**Čl. 5**

**Povinnosti správcu multifunkčného ihriska**

* Odomykať a uzatvárať športový areál.
* Dbať o starostlivosť a údržbu ihriska.
* Úzko spolupracovať s majiteľom, nájomcami, pri zabezpečení verejného poriadku.
* Dbať o dodržiavanie pravidiel BOZP.
* V prípade vzniku úrazu byť nápomocný pri podaní prvej pomoci, zabezpečiť príchod rýchlej zdravotnej služby.
* Viesť zošit údržby a opráv, podieľať sa na opravách.
* Bezodkladne informovať riaditeľku školy o vzniknutých škodách na majetku.
* Vytvárať čo najlepšie podmienky pre športovú činnosť.
* Starať sa o čistotu okolia ihriska.
* Správca je povinný hlásiť majiteľovi – /Mesto Košice/ potrebu väčšej opravy, alebo zmeny stavu ihriska.
* Správca má právo v prípade úmyselného poškodzovania hracej plochy a priľahlej plochy areál uzavrieť a poškodzovateľa vykázať z areálu a nedovoliť mu ďalej ho využívať.
* Správca má právo upozorniť užívateľov na nevhodné správanie.
* Správca má právo neumožniť vstup na ihrisko, ak užívateľ nemá primeranú športovú obuv a je vážne podozrenie na možné poškodenie hracej plochy.
* Správca má právo neumožniť vstup na ihrisko v kopačkách akéhokoľvek typu,

v zablatenej a inak znečistenej obuvi.

* Správca má právo neumožniť vstup na kolieskových korčuliach a na bicykloch.
* Správca má právo neumožniť vstup, ak je viditeľné, že užívateľ je v podnapitom

stave.

* Prevádzkovateľ a správca ihriska nezodpovedá za škodu vzniknutú osobe jej

vlastným zavinením ani za straty osobných vecí.

**BEZ VEDOMIA SPRÁVCU JE VSTUP A POHYB PO AREÁLI ZAKÁZANÝ !**

Vstupom do areálu multifunkčného ihriska vyjadruje každá osoba svoj súhlas s týmto prevádzkovým poriadkom a zaväzuje sa ním riadiť.

Za prevádzkovateľa : Mgr. Júlia Špilárová

riaditeľka školy

055/6712526

Údržba areálu a prevádzka multifunkčného ihriska : Roman Olach

0908 972102

**Čl. 6**

**Tiesňové volania**

1. Telefónne linky pre záchranné služby :

* 112 – tiesňové volanie
* 150 – hasičská a záchranná služba
* 155 – záchranná zdravotnícka služba
* 158 – polícia
* 159 – mestská polícia
* 0918111491 – mestská polícia
* 055/6719502 PZ SR sídlisko Dargovských hrdinov

**Čl. 7**

**Poplatky za používanie multifunkčného ihriska**

1. Obyvatelia mesta Košice, žiaci a zamestnanci ZŠ Krosnianska 2 môžu využívať multifunkčné ihrisko, za dodržania vyššie uvedených podmienok bezplatne.

2. Organizovaným skupinám a športovým klubom je ihrisko prístupné za poplatok, ktorý je určený v zmysle Štatútu mesta Košice / prenajímanie školského majetku vo vlastníctve mesta Košice.

**Čl. 8**

**Záverečné ustanovenia**

1. Prevádzkovateľ si vyhradzuje právo v prípade úmyselného poškodenia ihriska užívateľom nárokovať si náhradu spôsobenej škody v plnej výške.

2. Tento prevádzkový poriadok nadobúda účinnosť dňom 09. 09. 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mgr. Júlia Špilárová

riaditeľka školy